Noordwes-boere dae sonder kragNoordwes Migdol, ŉ klein boeregemeenskap naby Schweizer-Reneke in Noordwes, gaan gebuk onder kragonderbrekings wat boere duisend rande ŉ dag uit die sak jaag. Dié gemeenskap is die afgelope vier dae reeds sonder elektrisiteit en landbou-ondernemings is genoodsaak om van kragopwekkers gebruik te maak, teen R4 000 ŉ dag. “Aangesien die Mamusa Plaaslike Munisipaliteit ontbind is, is die vooruitsig dat enige tegniese uitdagings spoedige aandag sal geniet, onwaarskynlik. Desnoods is kontrakteurs uit Klerksdorp ontbied om die nodige herstelwerk te doen,” sê Carin Visser, ŉ DA-kiesafdelingshoof in Noordwes. “Sonder elektrisiteit kan hierdie ondernemings nie mielies, graan en ander gewasse belug nie, wat die verrotting van produkte onafwendbaar maak. Die gevolge is verreikend en knel voedselsekerheid en ekonomiese groei in die landbousektor,” sê Visser. Volgens Visser was die munisipale administrateur, Ronnie Jonas, nie Maandag bewus van die probleem nie, maar het gesê dat ŉ tegniese span gereël sou word. “Ons hoop dat die kragtoevoer nog vandag (Maandag) herstel sal word,” sê Visser. “Die DA bly daartoe verbind om dienste aan die mense van Noordwes te lewer en ons sal onverpoosd druk plaas op die regerende party om te verseker dat die elektrisiteitsinfrastruktuur van Migdol hersien en opgegradeer word.” Intussen waarsku die waternavorsingskommissie dat beurtkrag verreikende gevolge vir die verskaffing van water kan hê. “Omdat veral groot metro’s eers water moet pomp voor dit aan inwoners versprei kan word, kan watertoevoer heeltemal afgesny word ten tye van lang kragonderbrekings,” lui ŉ verklaring deur die kommissie. “Baie van hierdie metro’s het geen maatreëls in plek om watertoevoer te verseker ten tye van kragonderbrekings nie.”